Във връзка с постъпило уведомление за инвестиционно предложение с вх. № ОВОС-1193/27.05.2024г., включително и получено становище на БД ИБР с техен изх. № ПУ-01-480(1)/23.07.2024г. за инвестиционно предложение (ИП): „Поддържане на проводимостта на коритото на р. Марица, чрез изземване на наносни отложения, преди вливане на р.Чая, в землище на с.Катуница и с.Чешнегирово, община Садово, с.Рогош, община Марица и с.Ягодово, община Родопи, област Пловдив“ и „Възстановяване и укрепване на ерозирали участъци от левия бряг на р. Марица, чрез преместване на наносни отложения в землище на с. Рогош, община Марица, област Пловдив” и на основание чл. 5, ал. 1 от Наредбата за условията и реда за извършване на оценка на въздействието върху околната среда (Наредбата за ОВОС), и в изпълнение разпоредбата на чл. 5, ал. 2 от Наредбата за ОВОС, Регионална инспекция по околна среда и водите – Пловдив (РИОСВ-Пловдив) информира за следното:

1. ***По отношение на глава шеста, раздел трети на Закона за опазване на околната среда (ЗООС):***

Заявеното инвестиционно предложение касае:

* Поддържане на проводимостта на коритото на р. Марица, чрез изземване на наносни отложения, преди вливане на р.Чая, в землище на с.Катуница и с.Чешнегирово, община Садово, с.Рогош, община Марица и с.Ягодово, община Родопи, област Пловдив.
* Възстановяване и укрепване на ерозирали участъци от левия бряг на р. Марица, чрез преместване на наносни отложения в землище на с. Рогош, община Марица, област Пловдив.

ИП попада в обхвата на ПИ 62858.70.4, 62858.30.586, 62858.32.395, с. Рогош, Община Марица; ПИ 87240.12.83 с. Ягодово, община Родопи; ПИ 81342.48.22, с. Чешнегирово, община Садово и ПИ 36676.140.131, с. Катуница, община Садово, Област Пловдив.

Съгласно предоставената информация иззетия материал ще се депонира на временни депа в ПИ 81342.3.2, 81342.3.3, 81342.3.4 и 81342.3.5, с Чешнегирово, община Садово, област Пловдив.

В изпълнение на изискванията на чл. 4а от Наредбата за ОВОС информацията, постъпила с уведомлението бе изпратена на Басейнова дирекция „Източнобеломорски район“ (БД ИБР) за извършване на проверка относно допустимостта на ИП спрямо режимите, определени в утвърдените планове за управление на речните басейни (ПУРБ) на ИБР и планове за управление на риска от наводнения (ПУРН).

С писмо изх. № ПУ-01-480(1)/23.07.2024г. БД ИБР изразява, че ИП е допустимо от гледна точка на ПУРБ на ИБР 2016-2021, ПУРН на ИБР 2022-2027 и постигане целите на околната среда, *Закона за водите* и подзаконовите нормативни актове към него, при спазване на определени условия поставени в същото становище, както и че:

БД ИБР счита, че реализацията на ИП има вероятност да окаже негативно въздействие върху водите и водните екосистеми в района, отчитайки следните обстоятелства и мотиви:

* + В ПУРБ на ИБР 2016-2021 г. за водно тяло „Река Марица от р. Чепеларска до р. Омуровска“ с код BG3MA350R211 е установен слаб хидроморфологичен натиск от добив на инертни материали и значителен натиск от миграционни бариери.
  + в ПУРБ на ИБР 2016-2021 г. за водно тяло „Р. Марица от р. Въча до р. Чепеларска, ГК-2, 4, 5 и 6 и Марковски колекгор“ с код BG3MA500R217 е установен слаб хидроморфологичен натиск от добив на инертни материали и умерен натиск от миграционни бариери.
  + заложената мярка в ПУРБ 2016-2021 с наименование „Подобряване на хидроморфологичното състояние на реките", като действието за изпълнение на мярката е „Недопускане на нови негативни промени в хидроморфологичния режим (причинени от ВЕЦ, изземване на наносни отложения от язовири, нови водовземания и др.) във водните тела, определени като или попадащи в зони за защита на водите“;
  + участъците, предвидени за изземване на наносни отложения, попадат в границите на зони за защита на водите, определени съгласно чл. 119 а, ал. 1, т. 4 и т. 5 от ЗВ и е налична вероятността от негативно въздействие върху местообитания на воднозависими видове;
  + наличие на кумулативен ефект от ИП от същия характер за р. Марица в рамките на водно тяло с код BG3MA350R211.

Заключението за приложимостта на чл. 93, ал.9, т.3 на ЗООС, е че не е приложим, тъй като ИП не попада в обхвата на чл. 156е, ал.3, т.3 от Закона за водите.

**II.** **По отношение на изискванията на чл. 31 от Закона за биологичното разнообразие (ЗБР):**

ПИ 62858.70.4, 62858.30.586 с. Рогош, ПИ 87240.12.83 с. Ягодово, ПИ 81342.48.22 с. Чешнегирово и част от ПИ 62858.32.395, с. Рогош попадат в границите на защитена зона е BG0000578 „Река Марица” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г.).

ПИ 36676.140.131 с. Катуница попада в границите на защитена зона е BG0000578 „Река Марица” за опазване на природните местообитания и на дивата флора и фауна, приета от МС с Решение №122/02.03.2007 г. и в защитена зона BG0000194 „Река Чая” за опазване на природните местообитания и на дивата флора и фауна, обявена със Заповед №РД–688/25.08.2020 г. на Министъра на околната среда и водите (ДВ бр.80/11.9.2020 г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

Имотите, предмет на инвестиционното предложение не попадат в границите на защитени територии, съгласно Закона за защитените територии.

След преглед на представената информация, на основание чл.31, ал.8 от Закона за биологичното разнообразие, във връзка с чл.39, ал.3 от Наредбата по ОС, въз основа на критериите по чл.16 от нея **е извършена преценка за вероятната степен на отрицателно въздействие, според която,** предвид местоположението, мащаба и характера на инвестиционното предложение, **реализацията му има вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони BG0000578 „Река Марица” и BG0000194 „Река Чая”** **поради следните** мотиви:

1. При извършена проверка в Единната информационната система за защитените зони от екологичната мрежа Натура 2000 е установено, че на територията, в която се предвижда да се реализира ИП има наличие на местообитания на видове и природни местообитания – *3260 Равнинни или планински реки с растителност от Ranunculion fluitantis и Callitricho-Batrachion*, *3270 Реки с кални брегове с Chenopodion rubri и Bidention p.p.,* *92A0 Крайречни галерии от Salix alba и Populus alba, 92D0 Южни крайречни галерии и храсталаци (Nerio-Tamaricetea и Securinegion tinctoriae);* *Псевдостепи с житни и едногодишни растения от клас* *Thero-Brachypodietea,* предмет на опазване в защитени зони BG0000578 „Река Марица и BG0000194 „Река Чая”. Предвид това,реализацията на инвестиционното предложение се очаква да доведе до пряко унищожаване, увреждане и фрагментация на природни местообитания и местообитания и видове, предмет на опазване в защитените зони, което има вероятност да окаже значително отрицателно въздействие върху популациите им и да доведе до влошаване на природозащитното им състояние в защитените зони.
2. В обхвата на инвестиционното предложение се включва премахване на наносни отложения от речното корито и на дървесната и храстова растителност в участък от река Марица с дължина 871,9 м. чрез навлизане на техника. Това предполага генериране на шум, емисии и дълготрайно техногенно и антропогенно натоварване, които има вероятност да доведат до значително безпокойство, прогонване от местообитанията, проява на бариерен ефект, намаляване числеността на популациите на животинските видовете, в т.ч. птици и до влошаване на природозащитното им състояние и състоянието на сигурност.
3. Предвид характера и мащаба на инвестиционното предложение очакваното въздействие върху защитените зони ще бъде дълготрайно и значително по степен, което е възможно да доведе до промяна на видовия състав, числеността и плътността на популациите на видовете, предмет на опазване в защитените зони, до трайни негативни изменения в природни местообитания и местообитания на видовете животни (гнездови, хранителни, ловни, места за почивка) и до фрагментация спрямо първоначалното им състояние.
4. Дейностите по изземване на наносни материали и изсичане на дървесна и храстова растителност от р.Марица, предмет на инвестиционното предложение има вероятност да доведат до нарушаване целостта, структурата и функциите на защитени зони BG0000578 „Река Марица” и BG0000194 „Река Чая”, което да окаже значително отрицателно въздействие върху природозащитните им цели.
5. По поречието на река Марица, в границите на защитените зони има редица други реализирани, в процес на реализация и предстоящи за осъществяване подобни инвестиционни предложения, които във взаимодействие с настоящето инвестиционно предложение има вероятност да доведат до необратими и неблагоприятни кумулативни въздействия върху защитените зони и техните елементи.
6. Отчитайки характера на инвестиционното предложение, вида, обема и мащаба на предвидените с него дейности, потенциалните въздействия върху защитените зони се очаква да бъдат преки, дълготрайни, необратими и значителни по степен.

На основание гореизложеното, следва **да се извърши оценка за степента на въздействие на инвестиционно предложение** „Поддържане на проводимостта на коритото на река Марина, чрез изземване на наносни отложения, преди вливане на река Чая, в землищата на с. Катуница и с. Чешнегирово, общ. Садово, с. Рогош, общ. Марица и с. Ягодово, общ. Родопи, обл. Пловдив" и „Възстановяване и укрепване на ерозирали участъци от левия бряг на река Марица, чрез преместване на наносни отложения, в землище на с. Рогош, общ. Марица, обл. Пловдив".

Съгласно чл. 34 ал.1 от Наредбата по ОС, в доклада по ОВОС, като отделно приложение, следва да се включи оценка за степента на въздействие на инвестиционното предложение върху **защитени зони BG0000578 „Река Марица” и BG0000194 „Река Чая”.**

Оценката се представя под форма на доклад (в един екземпляр на хартиен и в два екземпляра на електронен носител), изготвен съгласно изискванията на чл.23 ал. 2 от раздел ІV на Наредбата по ОС, съобразно критериите на чл. 22 от същата наредба, като бъдат използвани количествени оценки за очакваните загуби и/или влошаване състоянието на местообитанията (по площ) и видовете (по численост и плътност на популациите), предмет на опазване в защитената зона, разгледани в контекста на представителността на местообитанията и/или видовете в двете защитени зони и в мрежата като цяло.

Оценката за степента на въздействие на инвестиционното предложение върху защитените зони да бъде възложена на колектив от експерти, отговарящи на изискванията на чл.9, ал.1 от Наредбата по ОС.

Предвид разпоредбите на чл.20, ал. 4 от Наредба за ОС, Ви уведомяваме, че на електронен адрес http://natura2000.moew.government.bg е публикувана актуална документация и информацияотносно предмета и целите на опазване на засегнатите защитени зони, която следва да бъде използвана при оценката за степента на въздействие на инвестиционното предложение върху защитените зони.

1. **Относно приложимата процедура по реда на глава шеста от ЗООС за заявеното инвестиционно предложение:**

**Съгласно разпоредбата на чл. 93, ал. 9, т. 2 от *Закона за опазване на околната среда* за инвестиционни предложения може да се провежда задължителна ОВОС,** без да се извършва преценка при наличие на обстоятелство по чл. 31, ал. 8 от *Закона за биологичното разнообразие.*

Мотивираната преценка, че **реализацията на инвестиционното предложение има вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони BG0000578 „Река Марица” и BG0000194 „Река Чая“,** представлява обстоятелство по чл. 31, ал. 8 от ЗБР. В тази връзка и на основание чл. 93, ал. 9, т. 2 от ЗООС, **ИП подлежи на задължителна оценка на въздействието върху околната среда по реда на Наредбата за ОВОС.** Съгласно разпоредбите на чл. 94, ал. 2 от ЗООС компетентен орган за произнасяне с решение е директорът на РИОСВ-Пловдив.

1. **Действия, които следва да предприемете за провеждане на процедурата по ОВОС, съобразно изискванията на глава трета от Наредбата за ОВОС, в това число:**

• Осигуряване изработването на Задание за обхват и съдържание на доклад за ОВОС по реда на чл. 10 от Наредбата за ОВОС.

• Провеждане на консултации по Заданието за обхват и съдържание на доклад за ОВОС с РИОСВ-Пловдив, РЗИ-Пловдив, БД ИБР, Южноцентрално Дърважно Предприятие (ЮЦДП), съответното ВиК дружество, Напоителни системи – клон Марица; РД ПБЗН, Областна дирекция земеделие, Областна администрация – Пловдив, АПИ, Община Марица, Община Садово, Община Родопи и други специализирани ведомства и засегната общественост.

• Изготвяне на Доклад за ОВОС от колектив от експерти с ръководител, при спазване изискванията на чл.83 от ЗООС. Обръщаме Внимание, че Доклада се изработва въз основа на Заданието за обхват и съдържание на ОВОС, при спазване изискванията на чл. 96 от ЗООС.

Съгласно чл. 34 ал.1 от Наредбата по ОС, в доклада по ОВОС, като отделно приложение, следва да се включи оценка за степента на въздействие на инвестиционното предложение върху защитени зони BG0000578 „Река Марица” и BG0000194 „Река Чая”, съгласно описаното в т. II. от настоящото писмо.

След приключване на консултациите по Заданието по ОВОС с РИОСВ-Пловдив ще получите указания за представяне на ДОВОС и ДОСВ за оценка качество.

* Етапите на процедурата по ОВОС и изискванията, в т.ч изготвяне на документация, задължения и отговорности на Възложителя, са регламентирани в глава шеста, раздел ІІІ на ЗООС и в Наредбата за ОВОС.

Копие на писмото е изпратено до ОБЩИНА САДОВО; КМЕТ НА С. ЧЕШНЕГИРОВО; КМЕТ НА С. КАТУНИЦА; КМЕТ НА ОБЩИНА МАРИЦА; КМЕТ НА С. РОГОШ; КМЕТ НА ОБЩИНА РОДОПИ; КМЕТ НА КМЕТСТВО С. ЯГОДОВО и ДИРЕКТОР НА БАСЕЙНОВА ДИРЕКЦИЯ „ИЗТОЧНОБЕЛОМОРСКИ РАЙОН“

Отговорено от РИОСВ-Пловдив на 12.08.2024г.